Aurora: Hof moet besluit of saak uitgesaai word | Netwerk24
Deur William Horne 06 Augustus 2019 14:15
Landdros Nkhensani Moila sal Woensdag in die streekhof in Springs beslis of die hofsaak teen die direkteure van die Aurora-mynmaatskappy uitgesaai mag word.
Khulubuse Zuma, voormalige voorsitter van Aurora, in 2012 voor die departement van justisie in Pretoria tydens Aurora Empowerment Systems se likwidasie. Foto: Getty Images
Die vervolging van Khulubuse Zuma, neef van oudpres. Jacob Zuma, en drie ander direkteure van Aurora is op 15 Julie vir ’n tweede keer uitgestel toe die TV-nuusdiens eNCA met die ondersteuning van die Organisasie teen Belastingmisbruik (Outa) aansoek gedoen het om die verrigtinge uit te saai.
Lot Mgiba, staatsaanklaer, het gesê die nasionale vervolgingsgesag (NVG) sal nie die aansoek teenstaan nie.
Die regspan vir die direkteure van Aurora staan dit teen.
Adv. Pranav Jaggan, regsverteenwoordiger vir die vier direkteure, naamlik Zuma, Zondwa Mandela, Thulani Ngubane en die steeds vermiste Raja Shah, het sedert 15 Julie kans gehad om skriftelike argumente teen eNCA se aansoek in te dien.
Die direkteure staan tereg op vyf aanklagte wat verband hou met omgewings- en waterbestuursoortredings by die Grootvlei-myn naby Springs.
Die beweerde wanbestuur en plundery van onder meer die Grootvlei-myn onder Aurora se bestuur het daartoe gelei dat suurmynwater in die Blesbokspruit uitgeloop het.
Dié spruit is gekoppel aan waterbronne wat na die Vaalrivier lei en dit besoedel het.
Volgens Outa is die publiek geregtig daarop om die verrigtinge te sien, des te meer omdat dit in openbare belang is.
Outa het vir meer as twee jaar by die NVG gepleit om die saak teen Aurora aan te pak.
Die maksimum straf vir die oortreding van die Waterwet waarvan die direkteure beskuldig word, is ’n boete of tronkstraf van tot vyf jaar, of albei.
Die polisie kon nog nie die lasbrief vir Shah se inhegtenisneming op hom beteken nie. Outa verneem dat hy in Maleisië wegkruip.
Meer oor: Nasionale Vervolgingsgesag | Nvg | Outa | Aurora | Zondwa Mandela | Khulubuse Zuma | Springs | Hofsaak | Hofgeding | Myn
Aurora help baie ondanks tekort
Aurora-direkteur ‘kruip weg’, hofsaak uitgestel
Aurora-direkteure se verhoor begin